SKRIFTLIG FORESPØRGSEL E-1201/01

af Christoph Konrad (PPE-DE) til Kommissionen

(19. april 2001)

Om: Harmonisering af minimumsstandarder for personlige værnemidler

1. Er arbejdsgivere i kraft af offentliggørelsen af Rådets direktiv 89/686/EØF(1) i EF-Tidende og kildeangivelserne i loven om apparaters sikkerhed forpligtet til at stille personlige værnemidler, der opfylder disse minimumsstandarder, til arbejdstagernes rådighed? Har arbejdstagerne af erstatningsansvarsmæssige årsager også pligt til at bære dette udstyr?

2. Kan arbejdsgiverne også stadig efter offentliggørelse af normerne på eget ansvar fastlægge, hvilken form for arbejds- og beskyttelsesbeklædning arbejdstagerne skal bære?

3. Bliver arbejdssikkerhedsloven berørt af minimumsstandarderne?

4. Forordningen om arbejdspladser omfatter ikke offentlige transportkøretøjer. Kan en sådan undtagelse også overføres på minimumsstandarderne for personlige værnemidler?

(1) EFT L 399 af 30.12.1989, s. 18.

Svar afgivet på Kommissionens vegne af Anna Diamantopoulou

(18. juni 2001)

I artikel 4, stk. 1 i Rådets direktiv 89/656/EØF af 30. november 1989 om minimumsforskrifter for sikkerhed og sundhed i forbindelse med arbejdstagernes brug af personlige værnemidler under arbejdet(1) fastsættes det, at personlige værnemidler skal være i overensstemmelse med fællesskabsbestemmelserne vedrørende deres sikkerheds- og sundhedsmæssige udformning og fremstilling, dvs. med det ændrede direktiv 89/686/EØF om indbyrdes tilnærmelse af medlemsstaternes lovgivninger om personlige værnemidler(2).

Artikel 4 i direktiv 89/656/EØF definerer desuden betingelserne for anvendelse af de personlige værnemidler. Navnlig stk. 6 præciserer, at de skal udleveres gratis af arbejdsgiveren, men lader det stå åbent for medlemsstaterne at bestemme, at arbejdstagerne opfordres til at bidrage til udgifterne til visse personlige værnemidler, hvis anvendelsen af disse ikke er begrænset til arbejdet.

I medfør af artikel 13 i Rådets direktiv 89/391/EØF af 12. juni 1989 om iværksættelse af foranstaltninger til forbedring af arbejdstagernes sikkerhed og sundhed under arbejdet(3) påhviler det den enkelte arbejdstager alt efter hans muligheder at drage omsorg for sin egen sikkerhed og sundhed samt for andre personers sikkerhed og sundhed, for så vidt de berøres af hans handlinger eller undladelser under undladelser under arbejdet, i overensstemmelse med sin oplæring og med arbejdsgiverens instrukser.

For at nå dette mål må arbejdstagerne navnlig anvende de personlige værnemidler, der stilles til deres rådighed, korrekt.

I direktiverne under den nye metode, som direktiv 89/686/EØF tilhører, er anvendelsen af europæiske standarder frivillig.

Direktiver med hjemmel i EF-traktatens artikel 137 (den tidligere artikel 118A) indeholder minimumsforskrifter, som skal omsættes til national lovgivning i medlemsstaterne.

Nej. De eneste undtagelser fra direktiv 89/656/EØF's anvendelsesområde er dem, der er angivet i dets artikel 2, stk. 2. Der er bl.a. tale om personlige værnemidler for offentlige transportkøretøjer.

(1) EFT L 393 af 30.12.1989.

(2) Rådets direktiv 89/686/EØF af 21. december 1989 om indbyrdes tilnærmelse af medlemsstaternes lovgivninger om personlige værnemidler (EFT L 399 af 30.12.1989) som ændret ved Rådets direktiv 93/68/EØF af 22. juli 1993 (EFT L 220 af 30.8.1993), Rådets direktiv 93/95/EØF af 29. oktober 1993 (EFT L 276 af 9.11.1993) og Parlamentets og Rådets direktiv 96/58/EF af 3. september 1996 (EFT L 236 af 18.9.1996).

(3) EFT L 183 af 29.6.1989.